CELEX: 32022R0932
Language: hu
Date: 2022-06-09 00:00:00
Title: A Bizottság (EU) 2022/932 végrehajtási rendelete (2022. június 9.) az élelmiszerekben előforduló szennyező anyagok tekintetében végzendő hatósági ellenőrzésekre vonatkozó egységes gyakorlati rendelkezésekről, a többéves nemzeti ellenőrzési tervek további konkrét tartalmáról és az elkészítésükre vonatkozó további különös rendelkezésekről (EGT-vonatkozású szöveg)

2022.6.17.   
               
               
                  HU
               
               
                  Az Európai Unió Hivatalos Lapja
               
               
                  L 162/13
               
            
         A BIZOTTSÁG (EU) 2022/932 VÉGREHAJTÁSI RENDELETE
         (2022. június 9.)
         az élelmiszerekben előforduló szennyező anyagok tekintetében végzendő hatósági ellenőrzésekre vonatkozó egységes gyakorlati rendelkezésekről, a többéves nemzeti ellenőrzési tervek további konkrét tartalmáról és az elkészítésükre vonatkozó további különös rendelkezésekről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 19. cikke (3) bekezdésének a) és b) pontjára,
         mivel:
         
                     (1)
                  
                  
                     Az (EU) 2017/625 rendelet szabályokat állapít meg azon hatósági ellenőrzések és más hatósági tevékenységek tagállami illetékes hatóságok általi végrehajtására vonatkozóan, amelyek célja az élelmiszerekre és az élelmiszer-biztonságra vonatkozó uniós jogszabályoknak való megfelelés ellenőrzése. Az említett rendelet 109. cikke annak biztosítására kötelezi a tagállamokat, hogy az illetékes hatóságok többéves nemzeti ellenőrzési terv alapján végezzék el a hatósági ellenőrzéseket. Az (EU) 2017/625 rendelet meghatározza továbbá a többéves nemzeti ellenőrzési terv általános tartalmát, előírja a tagállamok számára, hogy többéves nemzeti ellenőrzési tervükbe foglaljanak bele az élelmiszerekben előforduló szennyező anyagokra vonatkozó hatósági ellenőrzéseket, és e tekintetben felhatalmazza a Bizottságot arra, hogy meghatározza a többéves nemzeti ellenőrzési terv további konkrét tartalmát és az elkészítésére vonatkozó különleges kiegészítő intézkedéseket, valamint a hatósági ellenőrzések egységes minimális gyakoriságát, figyelembe véve az említett rendelet 19. cikkének (1) bekezdésében említett anyagokkal kapcsolatos veszélyeket és kockázatokat.
                  
               
                     (2)
                  
                  
                     Az (EU) 2017/625 rendelet hatályon kívül helyezte a 96/23/EK tanácsi irányelvet (2), amely intézkedéseket írt elő az egyes élő állatokban és állati eredetű termékekben lévő anyagok, köztük a szennyező anyagok ellenőrzése tekintetében és különösen meghatározta a hatálya alá tartozó maradékanyagok és más anyagok kimutatására szolgáló tagállami maradékanyag- és anyagmegfigyelési tervekre vonatkozó követelményeket. Az (EU) 2017/625 rendelet azonban nem foglalja magában az említett irányelvben vagy a Bizottság által annak alapján elfogadott jogi aktusokban előírt valamennyi intézkedést. Ezért a zökkenőmentes átmenet biztosítása érdekében az (EU) 2017/625 rendelet úgy rendelkezett, hogy az illetékes hatóságoknak 2022. december 14-ig vagy a Bizottság által elfogadandó megfelelő szabályok alkalmazásának kezdőnapjáig folytatniuk kell a 96/23/EK irányelv mellékleteivel összhangban végzett hatósági ellenőrzéseket. E rendelet, valamint az (EU) 2022/931 felhatalmazáson alapuló bizottsági rendelet (3) célja ezért az (EU) 2017/625 rendelet keretében biztosítani a 96/23/EK irányelvben foglalt, a többéves nemzeti ellenőrzési terv tartalmára és elkészítésére vonatkozó szabályok folytonosságát, valamint az élelmiszerekben előforduló szennyező anyagok tekintetében végzett hatósági ellenőrzések minimális gyakoriságát.
                  
               
                     (3)
                  
                  
                     A harmadik országokból az Unióba behozott állati eredetű élelmiszerek hatósági ellenőrzésére vonatkozóan az (EU) 2017/625 rendelet 47. cikkében meghatározott különös rendelkezések fényében helyénvaló előírni a tagállamok számára, hogy többéves nemzeti ellenőrzési terveikbe építsenek be két különböző tervet a szennyező anyagok élelmiszerekben való jelenlétének ellenőrzésére vonatkozóan, egyet az Unióba beléptetett állati eredetű élelmiszerek, egyet pedig az uniós piacon forgalomba hozott bármely más élelmiszer tekintetében.
                  
               
                     (4)
                  
                  
                     Az Unióba beléptetett állati eredetű élelmiszerekre vonatkozó tervnek tartalmaznia kell az összes ilyen, az uniós piacon forgalomba hozni kívánt élelmiszer hatósági ellenőrzését, valamint a halászati termékek azon hatósági ellenőrzését is, amelyet a hajókon az (EU) 2019/627 bizottsági végrehajtási rendelet (4) 68. cikkével összhangban valamely tagállami kikötőbe való behajózáskor el kell végezni, mivel ezeket a hajókat lobogóra való tekintet nélkül a határállomásokhoz hasonlónak kell tekinteni.
                  
               
                     (5)
                  
                  
                     Az uniós piacon forgalomba hozott élelmiszerekre vonatkozó tervnek ki kell terjednie minden más élelmiszerre, nevezetesen az egyes tagállamok hazai élelmiszer-termelésére, a más tagállamokból behozott élelmiszerekre, valamint az Unióba belépő, nem állati eredetű élelmiszerekre. Az (EU) 2019/625 felhatalmazáson alapuló bizottsági rendelet (5) szerinti összetett termékekre is vonatkoznia kell, még a harmadik országokból az Unióba belépő termékekre is, mivel e termékek némelyikét nem kell az (EU) 2017/625 rendelettel összhangban a határállomásokon ellenőrizni.
                  
               
                     (6)
                  
                  
                     Az (EU) 2022/931 felhatalmazáson alapuló rendeletben megállapított, a szennyező anyagok vagy szennyező anyag-csoportok és a tagállamok által mintavételezendő árucsoportok kombinációira és a mintavételi stratégiára vonatkozó szabályokon túlmenően – beleértve a tagállami tervek tartalmának meghatározása és a kapcsolódó hatósági ellenőrzések elvégzése során alkalmazandó kritériumokat is – e rendeletben minden egyes tervre vonatkozóan meg kell határozni az ellenőrzések minimális gyakoriságát annak biztosítása érdekében, hogy az ellenőrzéseket legalább bizonyos mértékben Unió-szerte elvégezzék valamennyi terméken. Az arányosság biztosítása érdekében azonban ezeket a minimális éves ellenőrzési gyakoriságokat a termékektől függően a tagállamok termelési adatai és a tagállamok népességének mérete alapján kell meghatározni, de észszerű minimális mennyiséggel, valamint az importált szállítmányok számával összhangban. Ugyanezen okból és különösen a túlzott terhek és költségek elkerülése érdekében helyénvaló lehetővé tenni a tagállamok számára, hogy ne végezzenek évente hatósági ellenőrzéseket a szennyező anyagok és az áruk bizonyos kombinációi esetében, feltéve, hogy a többéves nemzeti ellenőrzési tervek indokolják ezt a döntést. Ami különösen az importált szállítmányokat illeti, az olyan, az (EU) 2019/2129 bizottsági végrehajtási rendelet (6) II. mellékletében felsorolt harmadik országokból importált élelmiszertermékeket, amelyekkel az Unió a fizikai ellenőrzésekre vonatkozó egyenértékűségi megállapodást kötött, nem kell beszámítani az importált szállítmányok számába, mivel a tagállamoknak az említett megállapodásokban előírt gyakorisággal kell elvégezniük az ellenőrzéseket.
                  
               
                     (7)
                  
                  
                     Annak biztosítása érdekében, hogy a többéves nemzeti ellenőrzési tervek átfogóan kiterjedjenek az élelmiszerekben előforduló szennyező anyagok jelenlétére, meg kell határozni azokat az információkat, amelyeket a tagállamoknak többéves nemzeti ellenőrzési terveikben fel kell tüntetniük a terveikben hozott döntéseikről.
                  
               
                     (8)
                  
                  
                     E rendelet egységes végrehajtásának biztosítása érdekében helyénvaló előírni a tagállamok számára, hogy ellenőrzési terveiket évente értékelés céljából nyújtsák be a Bizottságnak, valamint meghatározni a szóban forgó értékelésre vonatkozó eljárást.
                  
               
                     (9)
                  
                  
                     A 178/2002/EK európai parlamenti és tanácsi rendelet (7) 33. cikkével összhangban a tagállamok által az élelmiszerekben előforduló szennyező anyagok jelenlétére vonatkozó hatósági ellenőrzések során gyűjtött adatokat továbbítani kell az Európai Élelmiszerbiztonsági Hatóságnak (a továbbiakban: EFSA) is. A közelmúltbeli eseményekre vonatkozó adatok nyomon követésének lehetővé tétele érdekében valamennyi tagállamnak rendszeresen és ugyanazon időpontig be kell nyújtania az adatokat.
                  
               
                     (10)
                  
                  
                     Az (EU) 2017/625 rendelet 150. cikkének (1) bekezdése átmeneti időszakot állapít meg, arra kötelezve a tagállamokat, hogy 2022. december 14-ig végezzék el a 96/23/EK irányelvnek megfelelő hatósági ellenőrzéseket. Az (EU) 2017/625 rendelet 19. cikkének (1) bekezdése előírja, hogy az élelmiszerekre és az élelmiszerbiztonságra, valamint a takarmányokra és a takarmánybiztonságra vonatkozó szabályoknak való megfelelés vizsgálatára irányuló hatósági ellenőrzéseknek magukban kell foglalniuk az azokra a releváns anyagokra – köztük az élelmiszerekkel érintkező anyagokban használandó anyagokra, a szennyező anyagokra, valamint a nem engedélyezett, tiltott vagy nemkívánatos anyagokra – vonatkozóan elvégzendő hatósági ellenőrzéseket, amelyeknek a növényeken vagy állatokon való használata vagy jelenléte, illetve élelmiszer vagy takarmány előállítása vagy feldolgozása céljából történő felhasználása következtében maradékanyagok fordulhatnak elő az élelmiszerekben vagy takarmányokban. Mivel azonban a tagállamok által a 96/23/EK irányelv alapján elfogadott legutóbbi megfigyelési tervek a 2022. év egészében, tehát 2022. december 14-ét követően is alkalmazandók lesznek, helyénvaló, hogy ez a rendelet 2023. január 1-jétől legyen alkalmazandó.
                  
               
                     (11)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         I. FEJEZET
         
            TÁRGY, HATÁLY ÉS FOGALOMMEGHATÁROZÁSOK
         
         
            1. cikk
            Tárgy és hatály
            Ez a rendelet egységes gyakorlati szabályokat állapít meg az élelmiszerekben előforduló szennyező anyagok hatósági ellenőrzésének elvégzésére vonatkozóan a következők tekintetében:
            
                        a)
                     
                     
                        a hatósági ellenőrzések egységes minimális éves gyakorisága; és
                     
                  
                        b)
                     
                     
                        az (EU) 2017/625 rendelet 110. cikkében meghatározottakon túlmenően a tagállamok többéves nemzeti ellenőrzési terveire vonatkozó egyedi rendelkezések és egyedi tartalom.
                     
                  
         
            2. cikk
            Fogalommeghatározások
            E rendelet alkalmazásában a 315/93/EGK tanácsi rendeletben (8), az 178/2002/EK rendeletben, a 852/2004/EK európai parlamenti és tanácsi rendeletben (9), a 853/2004/EK európai parlamenti és tanácsi rendeletben (10), a 396/2005/EK európai parlamenti és tanácsi rendeletben (11), a 2013/165/EU bizottsági ajánlásban (12), az (EU) 2017/644 bizottsági rendeletben (13) és az (EU) 2017/2158 bizottsági rendeletben (14) megállapított fogalommeghatározásokat kell alkalmazni.
         
         II. FEJEZET
         
            A TÖBBÉVES NEMZETI ELLENŐRZÉSI TERV TARTALMA
         
         
            3. cikk
            Általános rendelkezések
            A tagállamok gondoskodnak arról, hogy a többéves nemzeti ellenőrzési tervnek az élelmiszerekben előforduló szennyező anyagok jelenlétére vonatkozó hatósági ellenőrzések elvégzésére vonatkozó része magában foglalja a következőket:
            
                        a)
                     
                     
                        „az uniós piacon forgalomba hozott élelmiszerekre vonatkozó ellenőrzési terv”, a 4. cikkben előírtak szerint; és
                     
                  
                        b)
                     
                     
                        „az Unióba beléptetett állati eredetű élelmiszerekre vonatkozó ellenőrzési terv”, az 5. cikkben előírtak szerint.
                     
                  
         
            4. cikk
            Az uniós piacon forgalomba hozott élelmiszerekre vonatkozó ellenőrzési terv
            
               (1)   A tagállamok ellenőrzési tervet készítenek a szennyező anyagoknak vagy szennyező anyag-csoportoknak az Unióba beléptetett állati eredetű élelmiszerektől eltérő, az Unió piacán forgalomba hozott élelmiszereken való jelenlétére vonatkozóan. A terv kiterjed az egyes tagállamok hazai élelmiszer-termelésének, a más tagállamokból behozott élelmiszereknek, az Unióba beléptetett nem állati eredetű élelmiszereknek és az összetett élelmiszer-készítményeknek a hatósági ellenőrzésére, még akkor is, ha azok harmadik országokból érkeznek az Unióba.
            
            
               (2)   Az uniós piacon forgalomba hozott élelmiszerekre vonatkozó ellenőrzési terv a következőket tartalmazza:
               
                           a)
                        
                        
                           a tagállam által az (EU) 2022/931 felhatalmazáson alapuló rendelet I. mellékletének megfelelően meghatározott, ellenőrizendő szennyező anyagok vagy szennyező anyag-csoportok és árucsoportok kombinációinak jegyzéke;
                        
                     
                           b)
                        
                        
                           a tagállam által az (EU) 2022/931 felhatalmazáson alapuló rendelet II. mellékletének megfelelően meghatározott mintavételi stratégia; és
                        
                     
                           c)
                        
                        
                           a tagállam által az I. mellékletben megállapított éves minimális ellenőrzési gyakoriság figyelembevételével meghatározott tényleges ellenőrzési gyakoriságok.
                        
                     
            
               (3)   A tagállamok az ellenőrzési tervekbe belefoglalhatják a szennyező anyagok vagy szennyező anyag-csoportok és árucsoportok olyan kombinációinak ellenőrzéséről szóló információkat, amelyekre a nemzeti jogszabályok nemzeti felső határértékeket vagy egyéb szabályozási szinteket állapítanak meg.
            
         
         
            5. cikk
            Az Unióba beléptetett állati eredetű élelmiszerekre vonatkozó ellenőrzési terv
            
               (1)   A tagállamok ellenőrzési tervet készítenek a szennyező anyagoknak vagy szennyező anyag-csoportoknak az Unióba belépő és az uniós piacon történő forgalomba hozatalra szánt állati eredetű élelmiszerekben való jelenlétére vonatkozóan. A terv kiterjed az Unióba beléptetett és az uniós piacon forgalomba hozni kívánt állati eredetű élelmiszereknek, továbbá a halászati termékeknek valamely tagállam kikötőjébe befutó hajókon elvégzendő hatósági ellenőrzésére.
            
            
               (2)   Az Unióba beléptetett állati eredetű élelmiszerekre vonatkozó ellenőrzési terv a következőket tartalmazza:
               
                           a)
                        
                        
                           a tagállam által az (EU) 2022/931 felhatalmazáson alapuló rendelet I. mellékletének megfelelően meghatározott, ellenőrizendő szennyező anyagok vagy szennyező anyag-csoportok és árucsoportok kombinációinak jegyzéke;
                        
                     
                           b)
                        
                        
                           a tagállam által az (EU) 2022/931 felhatalmazáson alapuló rendelet II. mellékletének megfelelően meghatározott mintavételi stratégia; és
                        
                     
                           c)
                        
                        
                           a tagállam által a II. mellékletben megállapított éves minimális ellenőrzési gyakoriság figyelembevételével meghatározott tényleges ellenőrzési gyakoriságok.
                        
                     
            
               (3)   A tagállamok az ellenőrzési tervekbe belefoglalhatják a szennyező anyagok vagy szennyező anyag-csoportok és árucsoportok olyan kombinációinak ellenőrzéséről szóló információkat, amelyekre a nemzeti jogszabályok nemzeti felső határértékeket vagy egyéb szabályozási szinteket állapítanak meg.
            
         
         
            6. cikk
            Az ellenőrzési tervekre vonatkozó közös követelmények
            A 3. cikkben említett ellenőrzési tervek ezenkívül meghatározzák a következőket:
            
                        a)
                     
                     
                        a szennyező anyagok vagy szennyező anyag-csoportok és az árucsoportok kiválasztott kombinációinak indokolása, beleértve annak magyarázatát, hogy hogyan vették figyelembe az (EU) 2022/931 felhatalmazáson alapuló rendelet I. mellékletében felsorolt kritériumokat, még akkor is, ha az előző évi tervhez képest nem történt változás;
                     
                  
                        b)
                     
                     
                        amennyiben egy terv úgy rendelkezik, hogy a szennyező anyagok vagy szennyező anyag-csoportok és az árucsoportok bizonyos kombinációinak hatósági ellenőrzését nem évente, hanem egy bizonyos időszakon belül végzik el, e döntés indokolása; és
                     
                  
                        c)
                     
                     
                        a tervek végrehajtásáért felelős illetékes hatóságra/hatóságokra vonatkozó információk.
                     
                  
         III. FEJEZET
         
            Az ellenőrzési tervek benyújtása és értékelése, valamint az adatok tagállamok általi benyújtása
         
         
            7. cikk
            Az ellenőrzési tervek benyújtása és értékelése
            A tagállamok minden év március 31-ig elektronikus úton benyújtják a Bizottságnak a 3. cikkben említett, folyó évre vonatkozó ellenőrzési terveket.
            A Bizottság e rendelet és az (EU) 2022/931 felhatalmazáson alapuló rendelet alapján értékeli az ellenőrzési terveket, és szükség esetén közli azok értékelését az egyes tagállamokkal.
            A tagállamok figyelembe veszik a Bizottság észrevételeit ellenőrzési terveik végrehajtásakor és terveik e cikk szerinti következő benyújtásának előkészítésekor. Amennyiben azonban a Bizottság valamely terv súlyos meg nem felelését állapítja meg, felkérheti az érintett tagállamot, hogy a következő év március 31-énél korábbi időpontban nyújtson be aktualizált tervet.
            Amennyiben egy tagállam úgy határoz, hogy a Bizottság észrevételei alapján nem frissíti ellenőrzési terveit, álláspontját meg kell indokolnia.
         
         
            8. cikk
            Az adatok tagállamok általi benyújtása
            A tagállamok június 30-ig továbbítják az Európai Élelmiszerbiztonsági Hatóságnak (a továbbiakban: EFSA) a 3. cikkben említett ellenőrzési tervek keretében gyűjtött valamennyi adatot.
         
         IV. FEJEZET
         
            ÁLTALÁNOS RENDELKEZÉSEK
         
         
            9. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            A rendeletet 2023. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. június 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  A Tanács 96/23/EK irányelve (1996. április 29.) az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről (HL L 125., 1996.5.23., 10. o.).
         
            (3)  A Bizottság (EU) 2022/931 (2022. március 23.) felhatalmazáson alapuló rendelete az (EU) 2017/625 európai parlamenti és tanácsi rendeletnek az élelmiszerekben előforduló szennyező anyagokkal kapcsolatos hatósági ellenőrzések elvégzésére vonatkozó szabályok megállapítása tekintetében történő kiegészítéséről (lásd e Hivatalos Lap 7. oldalát).
         
            (4)  A Bizottság (EU) 2019/627 végrehajtási rendelete (2019. március 15.) az emberi fogyasztásra szánt állati eredetű termékeken az (EU) 2017/625 európai parlamenti és tanácsi rendelettel összhangban végzendő hatósági ellenőrzésekre vonatkozó egységes gyakorlati rendelkezések megállapításáról és a 2074/2005/EK bizottsági rendeletnek a hatósági ellenőrzések tekintetében történő módosításáról (HL L 131., 2019.5.17., 51. o.).
         
            (5)  A Bizottság (EU) 2019/625 felhatalmazáson alapuló rendelete (2019. március 4.) az (EU) 2017/625 európai parlamenti és tanácsi rendeletnek az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről (HL L 131., 2019.5.17., 18. o.).
         
            (6)  A Bizottság (EU) 2019/2129 végrehajtási rendelete (2019. november 25.) az Unióba beléptetett állatok és áruk bizonyos szállítmányainak azonossági ellenőrzései és fizikai ellenőrzései tekintetében meghatározott gyakorisági arányok egységes alkalmazására vonatkozó szabályok megállapításáról (HL L 321., 2019.12.12., 122. o.).
         
            (7)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).
         
            (8)  A Tanács 315/93/EGK rendelete (1993. február 8.) az élelmiszerekben előforduló szennyező anyagok ellenőrzésére vonatkozó közösségi eljárások megállapításáról (HL L 37., 1993.2.13., 1. o.).
         
            (9)  Az Európai Parlament és a Tanács 852/2004/EK rendelete (2004. április 29.) az élelmiszer-higiéniáról (HL L 139., 2004.4.30., 1. o.).
         
            (10)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).
         
            (11)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).
         
            (12)  A Bizottság 2013/165/EU ajánlása (2013. március 27.) a T-2 és a HT-2 toxin gabonafélékben és gabonatermékekben való jelenlétéről (HL L 91., 2013.4.3., 12. o.).
         
            (13)  A Bizottság (EU) 2017/644 rendelete (2017. április 5.) az egyes élelmiszerekben előforduló dioxinok, dioxin jellegű PCB-k és nem dioxin jellegű PCB-k koncentrációjának ellenőrzésére szolgáló mintavételi és vizsgálati módszerek megállapításáról és az 589/2014/EU rendelet hatályon kívül helyezéséről (HL L 92., 2017.4.6., 9. o.).
         
            (14)  A Bizottság (EU) 2017/2158 rendelete (2017. november 20.) az élelmiszerek akrilamid-tartalmának csökkentésével kapcsolatos kockázatcsökkentő intézkedések és referenciaszintek megállapításáról (HL L 304., 2017.11.21., 24. o.).
      
      
         
            I. MELLÉKLET
            Az uniós piacon forgalomba hozott élelmiszerekre vonatkozó ellenőrzési tervben tagállamonként meghatározott minimális ellenőrzési gyakoriság
            1.   Állati eredetű élelmiszerek
            
            
                        a)
                     
                     
                        A tagállamoknak az uniós piacon forgalomba hozott élelmiszerekre vonatkozó ellenőrzési tervben a következő minimális ellenőrzési gyakoriságokat kell betartaniuk:
                        
                                     
                                 
                                 
                                    Az ellenőrzés gyakorisága
                                 
                              
                                    Feldolgozatlan szarvasmarhahús (beleértve az élelmezési célra alkalmas belsőségeket is)
                                 
                                 
                                    Az összes levágott állat legalább 0,02 %-a
                                 
                              
                                    Feldolgozatlan juh- és kecskehús (beleértve az élelmezési célra alkalmas belsőségeket is)
                                 
                                 
                                    Az összes levágott állat legalább 0,004 %-a
                                 
                              
                                    Feldolgozatlan sertéshús (beleértve az élelmezési célra alkalmas belsőségeket is)
                                 
                                 
                                    Az összes levágott állat legalább 0,003 %-a
                                 
                              
                                    Feldolgozatlan lóhús (beleértve az élelmezési célra alkalmas belsőségeket is)
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Feldolgozatlan baromfihús (beleértve az élelmezési célra alkalmas belsőségeket is)
                                 
                                 
                                    Minden figyelembe vett baromfikategóriára (brojler csirke, tojásrakást befejezett tyúk, pulyka, egyéb baromfi) 3 000  tonnányi éves termelésre legalább 1 minta (válogatott tömeg)
                                 
                              
                                    Egyéb szárazföldi haszonállatokból származó feldolgozatlan hús (*1) (beleértve az élelmezési célra alkalmas belsőséget is)
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Nyers szarvasmarhatej
                                 
                                 
                                    Az éves tejtermelés 110 000  tonnájára vonatkozóan legalább 1 minta
                                 
                              
                                    Nyers juh- és kecsketej
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Friss tyúktojás és más tojás
                                 
                                 
                                    Az éves tojástermelés 3 700  tonnájára vonatkozóan legalább 1 minta
                                 
                              
                                    Méz
                                 
                                 
                                    1 300  tonna éves termelésre vonatkozóan legalább 1 minta
                                 
                              
                                    Feldolgozatlan halászati termékek (*2) (a rákfélék kivételével)
                                 
                                 
                                    Az éves akvakultúra-termelés minden 700 tonnájára vonatkozóan legalább 1 minta az első 60 000  tonna termelés tekintetében, majd minden további 2 000  tonnára 1 minta
                                    A vadon élő kifogott halászati termékek esetében minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Rákfélék és kagylók
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Állati vagy tengeri szervezetekből származó zsírok és olajok
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                                    Állati eredetű feldolgozott termékek (*3)
                                    
                                 
                                 
                                    Minden tagállam a termelési szint és a megállapított problémák figyelembevételével határozza meg a minták számát.
                                 
                              
                  
                        b)
                     
                     
                        A tagállamok évente elvégzik a „fémek” ellenőrzését az egyes árucsoportok esetében az e melléklet táblázatával összhangban vett minták legalább 10 %-án, a „rákfélék és kagylók”, az „állati vagy tengeri szervezetekből származó zsírok és olajok” és az „állati eredetű feldolgozott termékek” árucsoportok kivételével.
                     
                  
                        c)
                     
                     
                        A tagállamok a „nyers szarvasmarhatej” és a „nyers juh- és kecsketej” árucsoportból vett minták legalább 10 %-án évente elvégzik a mikotoxinok ellenőrzését e melléklet táblázatával összhangban.
                     
                  
                        d)
                     
                     
                        A „feldolgozatlan szarvasmarha-, juh- és kecskehús (beleértve az élelmezési célra alkalmas belsőségeket is)” árucsoporton belül a tagállamok valamennyi fajból azok relatív termelési volumenét figyelembe véve vesznek mintát.
                     
                  
                        e)
                     
                     
                        A „feldolgozatlan baromfihús (beleértve az élelmezési célra alkalmas belsőségeket is)” árucsoporton belül a tagállamok valamennyi fajból azok relatív termelési volumenét figyelembe véve vesznek mintát.
                     
                  
                        f)
                     
                     
                        A halászati termékekből és a kagylókból vett minták számának meghatározásához a tagállamok figyelembe veszik a földrajzi szempontokat, a kirakodási/termelési mennyiségeket és a begyűjtési területek sajátos szennyeződési mintáit is.
                     
                  
                        g)
                     
                     
                        A minimális ellenőrzési gyakoriság kiszámításához a tagállamok a rendelkezésre álló legfrissebb – legalább az előző vagy legfeljebb az utolsó előtti évre vonatkozó – termelési adatokat használják, adott esetben kiigazítva, hogy tükrözzék az adatok rendelkezésre bocsátása óta a termelésben bekövetkezett ismert fejleményeket.
                     
                  
                        h)
                     
                     
                        Abban az esetben, ha az e melléklettel összhangban kiszámított ellenőrzési gyakoriság évi ötnél kevesebb mintának felel meg, a mintavétel kétévente egyszer is elvégezhető.
                     
                  
                        i)
                     
                     
                        Abban az esetben, ha három éven belül nem érik el a legalább egy mintának megfelelő termelést, a tagállamok háromévente legalább két mintát elemeznek, feltéve, hogy a területükön történik termelés.
                     
                  
                        j)
                     
                     
                        A szennyező anyagok (pl. gyógyszerhatóanyagok és azok maradványai, növényvédőszer-maradékok) elemzése szempontjából releváns egyéb ellenőrzési tervek céljából vett mintákat a szennyező anyagok ellenőrzésére is fel lehet használni, feltéve, hogy a szennyező anyagok ellenőrzésére vonatkozó követelmények teljesülnek.
                     
                  2.   Nem állati eredetű élelmiszerek (1)
            
            A tagállamok lakosságuk méretétől függően évente legalább 100–2 000 mintát vesznek. Ha azonban a kockázat miatt erre szükség van, több mintát kell venni annak érdekében, hogy az ellenőrzések hatékonyak maradjanak.
            A mintavételnek reprezentatívnak kell lennie a különböző szennyező anyagok tekintetében, amelyek jelen lehetnek a különböző termékekben a tagállam piacán, figyelembe véve a különböző régiókból származó termékek eltérő szennyező anyag-mintáit, valamint az élelmiszer-vállalkozók eltérő számát és méretét.
            
               (*1)  A 396/2005/EK rendelet I. melléklete A. részének 1017000. bejegyzésében meghatározottak szerinti egyéb szárazföldi haszonállatok.
            
               (*2)  A 853/2004/EK rendeletben meghatározottak szerinti halászati termékek.
            
               (*3)  A 852/2004/EK rendeletben meghatározottak szerinti feldolgozott termékek.
            
               (1)  E rendelet alkalmazásában az összetett termékekre a nem állati eredetű élelmiszerekre vonatkozó kritériumokat kell alkalmazni.
         
      
      
         
            II. MELLÉKLET
            Az Unióba beléptetett állati eredetű élelmiszerekre vonatkozó ellenőrzési tervben tagállamonként meghatározott minimális ellenőrzési gyakoriság
            A tagállamok betartják az alábbi táblázatban meghatározott minimális ellenőrzési gyakoriságot.
            Az (EU) 2017/625 rendelet 47. cikke (1) bekezdésének d) pontja (megerősített ellenőrzések) és 47. cikke (1) bekezdésének e) pontja (védintézkedések) alapján végzett ellenőrzések nem számítanak bele az e mellékletben meghatározott minimális ellenőrzési gyakoriságba.
            A 178/2002/EK rendelet 53. cikke és az (EU) 2017/625 rendelet 65. cikkének (4) bekezdése alapján a megállapított vészhelyzeti intézkedések és fokozott hatósági ellenőrzések keretében végzett ellenőrzések nem számítanak bele az e mellékletben meghatározott minimális ellenőrzési gyakoriságba.
            Az (EU) 2019/2129 rendelet II. mellékletében felsorolt egyes olyan harmadik országokból származó élelmiszerek ellenőrzései, amelyekkel az Unió a fizikai ellenőrzésekre vonatkozóan egyenértékűségi megállapodást kötött, nem számítanak bele az e mellékletben meghatározott minimális ellenőrzési gyakoriságba.
            A halászati termékeknek az (EU) 2019/627 rendelet 68. cikkével összhangban végzett ellenőrzése során a tagállamok figyelembe veszik a földrajzi szempontokat, a kirakodási/termelési mennyiségeket és a begyűjtési területek sajátos szennyeződési mintáit is.
            
                         
                     
                     
                        Az ellenőrzés gyakorisága
                     
                  
                        Szarvasmarhafélék (beleértve a húst, a darált húst, a csontokról mechanikusan lefejtett húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Juh-/kecskefélék (beleértve a húst, a darált húst, a csontokról mechanikusan lefejtett húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Sertésfélék (beleértve a húst, a darált húst, a csontokról mechanikusan lefejtett húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Lófélék (beleértve a húst, a darált húst, a csontokról mechanikusan lefejtett húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Baromfi (beleértve a húst, a darált húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Egyéb szárazföldi haszonállatokból származó hús  (*1) (beleértve a húst, a darált húst, az élelmezési célra alkalmas belsőségeket, az előkészített húsokat és a húskészítményeket)
                     
                     
                        A behozott szállítmányok legalább 1 %-a
                     
                  
                        Tej (beleértve valamennyi faj nyers tejét, tejtermékét, kolosztrumát és kolosztrumalapú termékét)
                     
                     
                        A behozott szállítmányok legalább 1 %-a
                     
                  
                        Tojás (beleértve valamennyi madárfaj tojását és tojástermékeit)
                     
                     
                        A behozott szállítmányok legalább 1 %-a
                     
                  
                        Méz (beleértve a mézet és más méhészeti termékeket)
                     
                     
                        A behozott szállítmányok legalább 1 %-a
                     
                  
                        Feldolgozatlan halászati termékek (*2) a rákfélék kivételével
                     
                     
                        A behozott szállítmányok legalább 1 %-a
                     
                  
                        Rákfélék és kagylók (beleértve a színhúst és a színhústermékeket)
                     
                     
                        A behozott szállítmányok legalább 1 %-a
                     
                  
                        Feldolgozatlan állati vagy tengeri szervezetekből származó zsírok és olajok (*3)
                        
                     
                     
                        A behozott szállítmányok legalább 1 %-a
                     
                  Kiegészítő rendelkezések:
            
                        1.
                     
                     
                        Az egyéb állati eredetű feldolgozott termékek, például a zselatin és a kollagén ellenőrzésének gyakoriságát az egyes tagállamok az importált szállítmányok számát és az azonosított problémákat figyelembe véve határozzák meg.
                     
                  
                        2.
                     
                     
                        Az e mellékletben felsorolt minimális ellenőrzési gyakoriság kiszámításához a tagállamok a határállomásaikon keresztül az Unióba beléptetett szállítmányok számára vonatkozó legfrissebb adatokat használják, legalább az előző vagy legfeljebb az utolsó előtti évből.
                     
                  
                        3.
                     
                     
                        Amennyiben az Unióba beléptetett és az uniós piacon történő forgalomba hozatalra szánt élelmiszerek szállítmányainak száma alacsonyabb, mint az egy mintának megfelelő szállítmányok száma, a tagállamok két- vagy háromévenként egyszer is elvégezhetik a mintavételt. Amennyiben a hároméves időszak alatt behozott szállítmányok száma alacsonyabb, mint az egy mintának megfelelő szállítmányok száma, a tagállamok háromévente legalább egy mintát vesznek.
                     
                  
                        4.
                     
                     
                        A szennyező anyagok (pl. gyógyszerhatóanyagok és azok maradványai, növényvédőszer-maradékok stb.) elemzése szempontjából releváns egyéb ellenőrzési tervek céljából vett mintákat a szennyező anyagok ellenőrzésére is fel lehet használni, feltéve, hogy a szennyező anyagok ellenőrzésére vonatkozó követelmények teljesülnek.
                     
                  
               (*1)  A 396/2005/EK rendelet I. melléklete A. részének 1017000. bejegyzésében meghatározottak szerinti egyéb szárazföldi haszonállatok.
            
               (*2)  A 853/2004/EK rendeletben meghatározottak szerinti halászati termékek.
            
               (*3)  A 852/2004/EK rendeletben meghatározottak szerinti feldolgozott termékek.